**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΥΠΟΕΠΙΤΡΟΠΗ ΓΙΑ ΤΑ ΘΕΜΑΤΑ ΤΩΝ ΑΤΟΜΩΝ ΜΕ ΑΝΑΠΗΡΙΑ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ**

**ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Μαρτίου 2020, ημέρα Τρίτη και ώρα 14.15΄, στην Αίθουσα **Προέδρου Αθανασίου Κωνστ. Τσαλδάρη (223)** του Μεγάρου της Βουλής, συνήλθαν σε κοινή συνεδρίαση η Διαρκής Επιτροπής Κοινωνικών Υποθέσεων και η Υποεπιτροπή για τα Θέματα των Ατόμων με Αναπηρία, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, υπό την προεδρία της κυρίας Σοφίας Βούλτεψη, Προέδρου της Επιτροπής Ισότητας, Νεολαίας και Δικαιωμάτων του Ανθρώπου, με θέμα ημερήσιας διάταξης: «Ενημέρωση από τον Πρόεδρο της Εθνικής Συνομοσπονδίας Ατόμων με Αναπηρία, κ. Ιωάννη Βαρδακαστάνη, για τη διεθνή δράση της Συνομοσπονδίας».

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές, κυρίες και κύριοι: Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σαλμάς Μάριος, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Από την Υποεπιτροπή για τα Θέματα των Ατόμων με Αναπηρία παρόντες ήταν οι Βουλευτές, κυρίες και κύριοι: **Σοφία Βούλτεψη, Άννα Καραμανλή, Μαρία – Αλεξάνδρα Κεφάλα, Γεώργιος Κώτσηρας, Κωνσταντίνα Γιαννακοπούλου, Λιάνα Κανέλλη, Αναστασία – Αικατερίνη Αλεξοπούλου και Αγγελική Αδαμοπούλου.**

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, αρχίζει η κοινή συνεδρίαση της Διαρκούς Επιτροπής Κοινωνικών Υποθέσεων και της Υποεπιτροπής για τα Θέματα των Ατόμων με Αναπηρία, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, προκειμένου να έχουμε μια ενημέρωση για τη διεθνή δράση της ΕΣΑμεΑ.

Καταλληλότερο πρόσωπο να μας παρουσιάσει όλη αυτήν την προσπάθεια, που γίνεται επί μήνες και που την παρακολουθούμε μέσα από την ειδησεογραφία, δεν υπάρχει, εκτός από τον κ. Ιωάννη Βαρδακαστάνη, που είναι Πρόεδρος της Εθνικής Συνομοσπονδίας Ατόμων με Αναπηρία και ο οποίος, όπως τον παρακολουθώ εγώ, κυριολεκτικά, εδώ και τουλάχιστον ένα χρόνο, έχει οργώσει τον κόσμο και τους οργανισμούς, προκειμένου και να εκπροσωπεί την Ελλάδα, αλλά και να επηρεάζει τα διεθνή fora.

Το ενημερωτικό υλικό έχει ήδη σταλεί με e-mail σε όλους του Βουλευτές και με βάση την τοποθέτησή του θα μπορέσετε να κάνετε τις δικές σας τοποθετήσεις και να θέσετε τα ερωτήματά σας, ώστε τα περισσότερα από αυτά να αποτελέσουν αντικείμενο επόμενων συνεδριάσεων της Υποεπιτροπής για τα Θέματα των Ατόμων με Αναπηρία.

Τον λόγο έχει ο κ. Βαρδακαστάνης.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κυρία Πρόεδρε, κυρίες και κύριοι Βουλευτές, πρώτα απ' όλα, θέλω να σας ευχαριστήσω θερμά για την πρόσκληση και την ευκαιρία που μας δίνετε να σας παρουσιάσουμε τη δράση του Ελληνικού Αναπηρικού Κινήματος στα Βαλκάνια, στη Μεσόγειο, στην Ευρώπη και στον κόσμο.

Κυρία Πρόεδρε, θα σας εκπλήξω. Η δράση μας, σε όλο αυτό το γεωγραφικό εύρος που αναφέρθηκα, έχει διάρκεια πάνω από είκοσι πέντε χρόνια.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Χωρίς αμφιβολία. Απλώς, τον τελευταίο καιρό, παρακολουθούμε τη δράση σας.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ) ):** Ευχαριστώ πολύ για την παρακολούθηση. Με εξέπληξε, πρέπει να πω, όταν δέχτηκα το τηλεφώνημα από την κυρία Πρόεδρο, η οποία μου ζήτησε να έρθω να σας ενημερώσω. Ήταν για μένα μια πολύ θετική έκπληξη, γιατί η αλήθεια είναι ότι το έργο του Ελληνικού Αναπηρικού Κινήματος, στην Ευρώπη και στον κόσμο, δεν έχει παρακολουθηθεί, όσο θα έπρεπε, κατά τη γνώμη μας. Θέλω, κυρία Πρόεδρε, να σας ευχαριστήσω. Ξέρω ότι είστε εξαιρετικά επιμελής.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Είναι υποχρέωσή μας, κύριε Πρόεδρε.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Θέλω, επίσης, να σας συγχαρώ για τον τρόπο που έχετε λειτουργήσει την Υποεπιτροπή για τα Θέματα των Ατόμων με Αναπηρία.

Κυρία Πρόεδρε, κυρίες και κύριοι Βουλευτές, το Ελληνικό Αναπηρικό Κίνημα, από τη συγκρότησή του, στο πλαίσιο της Εθνικής Συνομοσπονδίας Ατόμων με Αναπηρία, υπήρξε δραστήριο και ενεργό, σε ευρωπαϊκό επίπεδο.

Θα προσπαθήσω να σας ταξιδέψω σε αυτό το εξαιρετικό ταξίδι, που κάναμε όλα αυτά τα χρόνια. Τη δεκαετία του ’90, λοιπόν, όταν στην Ε.Ε. δεν υπήρχε Ευρωπαϊκή Συνομοσπονδία Ατόμων με Αναπηρία, υπήρξαμε από αυτούς που συντελέσαμε στο να αποφασιστεί η συγκρότηση μιας τέτοιας οργάνωσης. Το 1995, ο ομιλών πήρε την πρωτοβουλία και συγκροτήθηκε μια ομάδα εργασίας, η οποία συνέταξε το Καταστατικό τουEuropean Disability Forum, που είναι η Ευρωπαϊκή Συνομοσπονδία των Ατόμων με Αναπηρία, η οποία τέθηκε σε λειτουργία από το 1997. Ο ομιλών, εκπρόσωπος του Ελληνικού Αναπηρικού Κινήματος, από το 1997 έως 1999 εξελέγη Αντιπρόεδρος και από το 1999 έως σήμερα είμαι Πρόεδρος. Αυτό δείχνει την εμπιστοσύνη που έδειξαν οι ευρωπαίες και οι ευρωπαίοι με αναπηρία στο Ελληνικό Αναπηρικό Κίνημα να ηγηθεί της προσπάθειας σε ευρωπαϊκό επίπεδο, για να αποκτήσουν οι ευρωπαίες και οι ευρωπαίοι με αναπηρία και οι οικογένειές τους φωνή στα κέντρα λήψης των αποφάσεων στην Ε.Ε..

Αυτά τα 23 χρόνια έγιναν πολύ σημαντικά πράγματα, στα οποία παίξαμε σημαντικό ρόλο και εμείς. Το 1997, για πρώτη φορά, μετά από σαράντα χρόνια από τη Συνθήκη της Ρώμης, εμφανίζεται στο άρθρο 13 της Συνθήκης του Άμστερνταμ ο όρος «αναπηρία» και έτσι δημιουργείται για πρώτη φορά, στο άρθρο που αφορά την καταπολέμηση των διακρίσεων, σημερινό άρθρο 19 της Συνθήκης της Λισαβόνας, νομική βάση. Νομική βάση μέχρι τότε δεν υπήρχε. Είπαμε ότι δημιουργείται 40 χρόνια μετά. Το 1999 ανακοινώνεται το πρώτο πακέτο καταπολέμησης των διακρίσεων και το 2000 έχουμε την πρώτη Οδηγία για την Καταπολέμηση των Διακρίσεων και την Ίση Μεταχείριση στην Απασχόληση. Το 2003 έχουμε το Ευρωπαϊκό Έτος με Αναπηρία, η έναρξη του οποίου γίνεται στο Μέγαρο Μουσικής των Αθηνών, με την παρουσία εκπροσώπων από όλες τις Κυβερνήσεις της Ε.Ε.. Η χώρα μας είχε το πρώτο εξάμηνο την Προεδρία της Ε.Ε. και από το Αναπηρικό Κίνημα, από όλες τις χώρες της Ε.Ε.. Το 2006 και με τη συνδρομή του σημερινού Υπουργού Περιβάλλοντος και Ενέργειας, του κ. Χατζηδάκη, καταφέραμε και εντάξαμε στον Γενικό Κανονισμό για τα Διαρθρωτικά Ταμεία Πολιτικής Συνοχής 2007-2013 το άρθρο 16, για την υποχρεωτικότητα της προσβασιμότητας ως κριτήριο «on/off», όταν πρόκειται να χρηματοδοτούνται έργα από την Πολιτική Συνοχής. Επίσης, από το 2006, ξεκινάει η διαδικασία έκδοσης των Κανονισμών για τα Δικαιώματα των Επιβατών με Αναπηρία, η οποία ολοκληρώνεται στις αρχές της επόμενης δεκαετίας.

Ταυτόχρονα, παίξαμε σημαντικό ρόλο, μέσα από το European Disability Forum, στη διαπραγμάτευση της Διεθνούς Σύμβασης για τα Δικαιώματα των Ατόμων με Αναπηρία, η οποία ξεκίνησε στο τέλος του 2003. Τον Ιανουάριο του 2004 εκπροσωπήσαμε τους ευρωπαίους με αναπηρία στην Επιτροπή που συνέταξε το πρώτο σχέδιο για τη Σύμβαση και λάβαμε μέρος σε όλες τις διαδικασίες τηςad hoc Επιτροπής, που λειτούργησε από τον Ιανουάριο του 2004, έως και 25 Αυγούστου του 2006, όπου και ολοκληρώθηκε η διαπραγμάτευση της Σύμβασης, η οποία στις 13 Δεκεμβρίου του 2006 εγκρίθηκε ομόφωνα από τη Γενική Συνέλευση του O.H.E. και στις 30 Μαρτίου του 2007 ετέθη σε υπογραφή. Η χώρα μας την υπέγραψε μαζί με άλλες 82 χώρες και είχα την τιμή να συνοδεύσω τον μόνιμο αντιπρόσωπο της χώρας, κ. Αδαμάντιο Βασιλάκη, στον O.H.E., στη διαδικασία υπογραφής, εκείνη την ημέρα, στη Νέα Υόρκη.

Ταυτόχρονα με αυτήν την προσπάθεια, το 2007, απευθυνθήκαμε στην ευρωπαϊκή κοινωνία - ήταν δική μας ιδέα, από εδώ ξεκίνησε, από την Ελλάδα - με την καμπάνια «Ένα εκατομμύριο για την Αναπηρία» («One million for Disability»), για να συλλέξουμε ένα εκατομμύριο υπογραφές.

Στις 4 Οκτωβρίου της ίδιας χρονιάς, παραδώσαμε στους ευρωπαϊκούς θεσμούς πάνω από ένα 1.300.000 υπογραφές, που είχαμε συλλέξει από όλη την Ευρωπαϊκή Ένωση, εκ των οποίων 110.000 από την Ελλάδα και αυτό έδειξε την αναφορά μας ως Κίνημα στους Ευρωπαίους πολίτες. Συνεχίσαμε τη δράση μας: Το 2010 είχαμε την Ευρωπαϊκή Στρατηγική για τα Δικαιώματα των Ατόμων με Αναπηρία μέχρι το 2020, κυρώθηκε για πρώτη φορά Συνθήκη Ανθρωπίνων Δικαιωμάτων από την Ευρωπαϊκή Ένωση, η Σύμβαση του ΟΗΕ για τα Δικαιώματα των Ατόμων με Αναπηρία, σημαντική νομοθεσία μέσα στη δεκαετία για την προσβασιμότητα και των διαδικτυακών τόπων του Δημοσίου, Ευρωπαϊκή Πράξη Προσβασιμότητας και τώρα εργαζόμαστε πάρα πολύ συστηματικά για το Θεματολόγιο για τα Δικαιώματα των Ατόμων με Αναπηρία 2020-2030.

Ταυτόχρονα, εργαστήκαμε για να αναπτύξουμε τις σχέσεις μας με τα Αναπηρικά Κινήματα στις Βαλκανικές χώρες και σε όλη τη Νότια Ευρώπη. Άλλωστε, δημιουργήσαμε και λειτούργησε για πολλά χρόνια η Επιτροπή των Οργανώσεων των Ατόμων με Αναπηρία Νοτίου Ευρώπης, η πρώτη συνεδρίαση της οποίας έγινε τον Σεπτέμβριο του 1998 στην Κέρκυρα.

Το European Disability Forum είναι μέλος στην Παγκόσμια Οργάνωση για τα Δικαιώματα των Ατόμων με Αναπηρία, την οργάνωση-«ομπρέλα» του Παγκόσμιου Αναπηρικού Κινήματος «International Disability Alliance». Υπήρξαμε εξαιρετικά δραστήριοι και εκεί. Από το 2010 έως το 2012 είχαμε την Αντιπροεδρία με τον ομιλούντα, από το 2012 έως το 2014 την Προεδρία, από το 2014 έως το 2020 την Προεδρία και εκ νέου είμαι υποψήφιος για την Προεδρία στις επόμενες εκλογές της Οργάνωσης.

Δουλέψαμε συστηματικά με τον αραβικό κόσμο, ιδιαίτερα με την Αίγυπτο, την Παλαιστίνη, τον Λίβανο, την Ιορδανία και τα Εμιράτα και μέσω της AIDA με άλλες περιοχές του κόσμου. Συμβάλλαμε καθοριστικά να δημιουργηθεί, με συνάντηση που έγινε με δική μας πρωτοβουλία, στην Κένυα, τον Μάρτη του 2014, το African Disability Forum.

Νομίζω ότι το Ελληνικό Αναπηρικό Κίνημα, μέσω της ΕΣΑμεΑ, μέσω της δράσης μας, ταξίδεψε τη χώρα με επιτυχία σε όλα τα μήκη και πλάτη της υφηλίου. Αναφέρονται στη δράση του Ελληνικού Αναπηρικού Κινήματος πάρα πολλές Οργανώσεις, μάς βλέπουν ως μοντέλο για τη δραστηριότητα που έχουμε, για τον τρόπο που έχει οργανωθεί το Ελληνικό Αναπηρικό Κίνημα, για τη βαθιά δημοκρατική του λειτουργία. Και θέλω να ευχαριστήσω θερμά όλους τους συναδέλφους μου και συναγωνιστές μου, στην Ελλάδα, στην Ευρώπη και στον κόσμο, για την εμπιστοσύνη που έδειξαν στο Ελληνικό Αναπηρικό Κίνημα.

Πιστεύω ότι υπάρχουν κι άλλες Οργανώσεις, στον χώρο της Κοινωνίας των Πολιτών, του αθλητισμού και αλλού, που εκπροσωπούν την πατρίδα μας με μεγάλη επιτυχία σε fora που έχουν σχέση με τους τομείς που εκπροσωπούν, σε όλα τα μήκη και πλάτη της Γης. Νομίζω ότι η χώρα θα πρέπει να αναγνωρίσει ότι αυτό είναι μία μορφή διπλωματίας. Διεθνώς αυτό λέγεται «κοινωνική διπλωματία» και πρέπει να πω, αφού μου δίνεται η ευκαιρία, κυρία Πρόεδρε, κυρίες και κύριοι Βουλευτές, ότι παρακολούθησα τις κυβερνήσεις από χώρες που συνάδελφοί μου είχαν και έχουν ενεργοποιηθεί, με ποιον τρόπο τούς είχαν στηρίξει και τους στηρίζουν και τη μοναξιά που νιώσαμε, πάρα πολλές φορές, από την απουσία στήριξης από το Ελληνικό Κράτος στις προσπάθειές μας. Υπήρξαν αναλαμπές, αλλά, γενικώς, η χώρα δεν έχει αναγνωρίσει τον διεθνή ρόλο που παίζουμε όλοι εμείς, που ενεργοποιούμεθα, σε ευρωπαϊκό και διεθνές επίπεδο. Διότι, όπου κι αν πάμε, έχουμε την Ελλάδα μαζί μας, την Ελλάδα εκπροσωπούμε, την κουλτούρα της, το μυαλό της, τη δράση της και η συμβολή του Ελληνικού Αναπηρικού Κινήματος στην ανάπτυξη ευρωπαϊκών και διεθνών πολιτικών και νομοθεσιών για τα άτομα με αναπηρία, με χρόνιες παθήσεις και τις οικογένειές τους, είναι κορυφαία.

Θέλω, επίσης, να επισημάνω ότι η ΕΣΑμεΑ εκπροσωπεί τα άτομα με χρόνιες παθήσεις στο European Patients’ Forum, που είναι το Ευρωπαϊκό Φόρουμ Ασθενών.

Είμαστε μέλος στην Ευρωπαϊκή Οικονομική και Κοινωνική Επιτροπή από το 2010. Έχουμε συντάξει πάνω από 20 γνωμοδοτήσεις, όχι μόνο για θέματα ατόμων με αναπηρία, αλλά και για άλλα πολλά θέματα.

Νομίζω ότι η ευκαιρία που μας δίνετε σήμερα να ενημερώσουμε την Υποεπιτροπή και την Επιτροπή Κοινωνικών Υποθέσεων, αλλά και μέσα από το κανάλι Βουλής τους πολίτες, για τη δράση μας, είναι μια κορυφαία στιγμή και θέλω σας ευχαριστήσω θερμά. Αυτή ήταν μία σύντομη παρουσίαση της δράσης ενός τετάρτου του αιώνα. Σας ευχαριστώ πολύ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πάρα πολύ, κύριε Πρόεδρε. Πραγματικά, πιστεύουμε και εμείς ότι είναι πάρα πολύ σημαντική η διεθνής παρουσία της Ελλάδας και κάθε φορά που μας δίνεται αυτή η ευκαιρία, πράγματι, προβάλλουμε την ίδια τη χώρα και αυτό που οι Οργανώσεις μας κάνουν για τη χώρα.

Επίσης, αυτό που μας ενδιαφέρει πάρα πολύ να μας πείτε - και θα ήθελα να δώσω και τον λόγο, βέβαια, σε συναδέλφους που θα τον ζητήσουν - είναι το εξής: Υπάρχουν τα διεθνή fora, υπάρχουν οι διεθνείς οργανώσεις. Διεθνώς υπάρχει κάποια τάση; Δηλαδή, για παράδειγμα, εμείς ίσως να έχουμε μείνει πίσω. Έχουμε βάλει και στην Υποεπιτροπή μας, αλλά και ως Υπουργείο και ως Πολιτεία, μία προτεραιότητα: προσβασιμότητα παντού. Είμαστε πίσω, προφανώς, δεν υπάρχει αυτήν τη στιγμή η προσβασιμότητα πουθενά, ουσιαστικά. Και για αυτό, όταν συνεδριάζει και η Υποεπιτροπή μας, που έχει βάλει ως προτεραιότητα την προσβασιμότητα, καλούμε και εκπροσώπους σας, για να είναι παρόντες, να λένε τη γνώμη τους και κυρίως να υπογραμμίζουν τα σημεία εκείνα, στα οποία πρέπει να δοθεί μεγαλύτερη έμφαση.

Θα ήθελα να μάθω, λοιπόν, αν υπάρχει κάποια διεθνής τάση. Δηλαδή πόσο πίσω βρισκόμαστε; Έχουν λυθεί τα ζητήματα της προσβασιμότητας; Υπάρχει κάποια άλλη διεθνής τάση στα θέματα των ατόμων με αναπηρία;

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κυρία Πρόεδρε, εάν έρθει κάποιος και ισχυρισθεί ότι τα ζητήματα προσβασιμότητας έχουν επιλυθεί σε μία χώρα, δεν θα πει την αλήθεια.

Πολλές φορές μου λένε: «Μα, στις Βρυξέλλες, που είναι τόσο προσβάσιμη πόλη!». Η απάντηση είναι πολύ απλή: Οι Βρυξέλλες είναι μία από τις πιο απροσπέλαστες πόλεις και αυτό το βιώνει ιδιαίτερα ο άνθρωπος που είναι χρήστης αμαξιδίου και επιχειρήσει να κινηθεί σε αυτήν την πόλη.

Σε ό,τι αφορά τη διεθνή τάση, υπάρχει μία σαφέστατη νέα τάση, που σχετίζεται με την υλοποίηση της Διεθνούς Σύμβασης για τα Δικαιώματα των Ατόμων με Αναπηρία. Αυτή έχει κυρωθεί από την Ε.Ε. και από τα 27 μέλη της Ευρωπαϊκής Ένωσης, αλλά και η Μεγάλη Βρετανία την έχει κυρώσει. Η Σύμβαση, από μόνη της, όπως καλώς γνωρίζετε, είναι δεσμευτική νομικά, παράγει έννομα αποτελέσματα και κατέχει και με βάση το Σύνταγμα της χώρας, αλλά και τις Συνθήκες της Ευρωπαϊκής Ένωσης, μία ξεχωριστή θέση στη νομική ιεραρχία, στο Ευρωπαϊκό Δίκαιο.

Έτσι, λοιπόν, έχουμε δει, τη δεκαετία που η Σύμβαση έχει τεθεί σε ισχύ στην Ευρωπαϊκή Ένωση, αλλά και στα κράτη – μέλη, να επηρεάζεται καθοριστικά η διαμόρφωση των πολιτικών και των νομοθεσιών για τα δικαιώματα των ατόμων με αναπηρία. Φυσικά, αυτό θέλει χρόνο. Δεν είναι μια δουλειά που γίνεται από τη μια μέρα στην άλλη. Δεν αλλάζουν νοοτροπίες, νομοθεσίες και πολιτικές τόσο γρήγορα.

Σε ό,τι αφορά τη χώρα μας, κυρία Πρόεδρε, κυρίες και κύριοι Βουλευτές, όπως είχα την ευκαιρία να πω και στον σημερινό Πρωθυπουργό, αλλά και στους προηγούμενους, η χώρα έχει ανάγκη από έναν εθνικό προγραμματισμό.

Η χώρα έχει ανάγκη από ένα Εθνικό Σχέδιο δράσης, έτσι ώστε να αξιοποιήσουμε, με τον καλύτερο δυνατό τρόπο, τους περιορισμένους πόρους που διαθέτουμε, είτε αυτοί είναι εθνικοί πόροι, είτε αυτοί προέρχονται από την Ε.Ε., από το σημερινό ΕΣΠΑ ή το επόμενο, που ήδη σχεδιάζεται, και να παράγουμε συνέργειες μεταξύ πολιτικών από τα διάφορα Υπουργεία.

Είναι πάρα πολύ θετικό ότι η Κυβέρνηση έχει συμφωνήσει να δημιουργήσει την Εθνική Αρχή Προσβασιμότητας για τα ΑμεΑ, που με την ίδρυσή της πιστεύουμε ότι θα βοηθήσει πολύ σημαντικά στο να υπάρξει ένας εθνικός συντονισμός και ένας εθνικός σχεδιασμός, αλλά ταυτόχρονα και έλεγχος, για τα θέματα της προσβασιμότητας και να μην έχουμε αυτόν τον κατακερματισμό, μεταξύ των Υπουργείων, της Περιφερειακής και Τοπικής Αυτοδιοίκησης και άλλων φορέων, είτε μιλάμε για την προσβασιμότητα που αφορά στο δομημένο περιβάλλον, είτε μιλάμε για την προσβασιμότητα στο ψηφιακό περιβάλλον, που είναι εξίσου σημαντικό. Διότι μπορεί να δημιουργήσει και δημιουργεί αποκλεισμούς και «ψηφιακή φτώχεια». Πρέπει να έχουμε πολύ συχνά κατά νου τον όρο «ψηφιακή φτώχεια», διότι είναι πάρα πολύ σημαντικός για το πώς θα αποκλείει ή δεν θα αποκλείει, αν δεν υπάρχει, τα άτομα με αναπηρία, αλλά και άλλες ομάδες του πληθυσμού, από το να μετέχουν στον νέο τρόπο που παράγεται εργασία, πολιτισμός, ψυχαγωγία κ.λπ..

Επίσης, είναι πάρα πολύ σημαντική η προσβασιμότητα στο να πετύχουμε πολύ σημαντικά πράγματα, όπως είναι η ενταξιακή και η συμπεριληπτική εκπαίδευση, όπως είναι η εργασία, όπως είναι η συμμετοχή στην κοινωνία. Ταυτόχρονα, θα πρέπει να δούμε και την προσβασιμότητα ως βασικό στοιχείο σε μια χώρα, που έχει ως βασική της βιομηχανία τον τουρισμό, να τη δούμε και ως συγκριτικό μας πλεονέκτημα, εφόσον την έχουμε, για όλους αυτούς που θέλουν να μας επισκεφτούν από τα πέρατα της οικουμένης και να δουν τις ομορφιές της πατρίδας μας, τα αρχαιολογικά μνημεία, να απολαύσουν τους χώρους διασκέδασης και ψυχαγωγίας, αλλά, βεβαίως, πρωτίστως, οι Ελληνίδες και οι Έλληνες με αναπηρία και χρόνιες παθήσεις.

Θέλω να πω ότι η προσβασιμότητα δεν είναι από μόνη της ένα μέσο για να κινηθείς ελεύθερα και με ανεξαρτησία. Είναι, επίσης, βαρόμετρο για το πώς μπορούν να ασκηθούν και μια σειρά από άλλα σημαντικά ανθρώπινα, πολιτικά και κοινωνικά δικαιώματα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Έχετε δίκιο, υπάρχουν και οι οικονομικές παράμετροι όλων αυτών, που θα έπρεπε να σκεφτόμαστε και πιο συχνά και πιο έντονα, ώστε να μπορέσουν να ωφεληθούν όλοι.

Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ**: Εμείς, ως Κίνημα Αλλαγής, χαιρετίζουμε τη συνεχή και αδιάκοπη πορεία των διεκδικήσεων της Εθνικής Συνομοσπονδίας Ατόμων με Αναπηρία και αυτούς τους αγώνες που έχουν κάνει, που διδάσκουν αλληλεγγύη και σίγουρα διδάσκουν αξιοπρέπεια.

Η πορεία ένταξης των ΑμεΑ στον κοινωνικό ιστό δεν είναι ούτε ευθεία γραμμή, αλλά ούτε και ομαλή. Ο κ. Βαρδακαστάνης είπε πάρα πολλά πράγματα, που το απέδειξαν αυτό. Αντίθετα, ποικίλλει ανάλογα και με την ιστορική περίοδο και είναι προφανές παγκοσμίως ότι έχουν συντελεστεί κάποιες αλλαγές, σίγουρα, από τότε που τελείωσε ο Β΄ Παγκόσμιος Πόλεμος. Τότε οι πράξεις βαρβαρότητας, πολλές από τις οποίες αφορούσαν και τα ΑμεΑ, οδήγησαν στη σύνταξη της Οικουμενικής Διακήρυξης για τα Ανθρώπινα Δικαιώματα, τον Δεκέμβριο 1948, που ξεκινάει με τη γνωστή σε όλους μας πια φράση: «Όλοι οι άνθρωποι γεννιούνται ελεύθεροι και ίσοι στην αξιοπρέπεια και στα δικαιώματα».

Ωστόσο, ακόμη και σήμερα, τα άτομα με αναπηρία τείνουν να τίθενται στο περιθώριο και να αντιμετωπίζονται με προκατάληψη από όλο το υπόλοιπο κοινωνικό σύνολο, γιατί συναντούν φραγμούς σε όλες τις δραστηριότητες της ζωής, όπως είναι η εκπαίδευση, η απασχόληση και, βεβαίως, η προσβασιμότητα, που εμείς οι υπόλοιποι θεωρούμε φυσιολογικές και δεδομένες.

Άμεσο αποτέλεσμα αυτών όλων είναι ότι παρεμποδίζεται η ενεργός συμμετοχή τους σε όλες τις εκφάνσεις της κοινωνίας και καθίστανται πολύ πιο τρωτοί στον κοινωνικό αποκλεισμό, από τους υπόλοιπους πολίτες χωρίς ειδικές ανάγκες.

Εξάλλου, δεν είναι τυχαίο ότι η αναπηρία βρίσκεται μεταξύ των τριών πρώτων θέσεων στην κατάταξη συχνότητας των διακρίσεων στη χώρα μας.

Στο Κίνημα Αλλαγής αναγνωρίζουμε ότι τα άτομα με αναπηρία και με χρόνιες παθήσεις, καθώς και οι οικογένειές τους, συγκροτούν μία από τις ομάδες πληθυσμού που έχουν πληγεί ιδιαίτερα από την κρίση, σε όλους τους τομείς της ζωής τους. Οι κυβερνήσεις του ΠΑΣΟΚ, βεβαίως, ήταν εκείνες που έβγαλαν από το περιθώριο αυτά τα άτομα, με πρωτοβουλίες και σχέδιο κοινωνικής επανένταξης. Εμείς υποστηρίζουμε τις δίκαιες διεκδικήσεις της Εθνικής Συνομοσπονδίας Ατόμων με Αναπηρία για την κατανομή των κοινωνικών πόρων υπέρ των ΑμεΑ, φορολογικά και οικονομικά κίνητρα, την προσβασιμότητά τους στην εργασία, την υγεία, την παιδεία, την οικογενειακή και κοινωνική ζωή.

Έχουμε προτείνει έναν οδικό οριζόντιο πολιτικό χάρτη για την αυτονομία, την ανεξαρτησία και την ισότιμη κοινωνική ένταξη των ΑμεΑ, με την ελευθερία επιλογών στη ζωή και την προσωπική τους ευημερία. Κεντρικός μας στόχος είναι η αποϊδρυματοποίηση, η πλήρης προσβασιμότητα των ΑμεΑ και η αλλαγή αντιλήψεων υπέρ της κοινωνίας του πλουραλισμού και της ισοτιμίας.

Η Κοινοβουλευτική μας Ομάδα, με συνέπεια, αναλαμβάνει διαρκώς πρωτοβουλίες, όπως προτάσεις νόμων για τη στήριξη των ΑμεΑ, με όρους ισότητας. Πρόσφατες πρωτοβουλίες, μάλιστα, αφορούν στην κατάθεση τροπολογιών σε δύο νομοσχέδια του Υπουργείου Εργασίας και Κοινωνικών Υποθέσεων, μέσα στον τελευταίο μήνα. Υπενθυμίζω ότι μία τροπολογία που προέβλεπε την ανάκτηση της αυτοτέλειας των ΚΕΚΥΚΑμεΑ, των Κέντρων Εκπαίδευσης Κοινωνικής Υποστήριξης και Κατάρτισης Ατόμων με Αναπηρίες, με στόχο τη βελτίωση της λειτουργίας τους, την αύξηση των εξυπηρετούμενων πολιτών και την καλύτερη αξιοποίηση των υπαρχουσών δομών, με την ένταξή τους στα Κέντρα Κοινωνικής Πρόνοιας του Υπουργείου Εργασίας και Κοινωνικών Υποθέσεων.

Επίσης, με άλλη τροπολογία, αποσκοπούσε στην άρση των αδικιών για τις περικοπές των συντάξεων των συνταξιούχων με αναπηρία και την επαναχορήγηση της κανονικής 13ης σύνταξης, τόσο για τους δικαιούχους σύνταξης αναπηρίας, όσο και των υπολοίπων κατηγοριών συνταξιούχων.

Δυστυχώς, κυρία Πρόεδρε, καμία από αυτές τις προτάσεις και τις τροπολογίες δεν υιοθετήθηκε από την Κυβέρνηση.

Κυρίες και κύριοι συνάδελφοι, πιστεύουμε ότι μία κοινωνία, για να αναπτυχθεί κοινωνικά και οικονομικά, χρειάζεται τη δυναμική συμμετοχή όλων, ανεξαιρέτως, των πολιτών της. Γι’ αυτό τα άτομα με αναπηρίες δεν πρέπει να εκλείπουν από αυτήν την προσπάθεια, καθώς η συμμετοχή τους είναι απαραίτητη στην παραγωγική, κοινωνική, αλλά και οικονομική ζωή του τόπου μας.

Εμείς, ως παράταξη, επιμένουμε στη σταθερή υποστήριξη των ανθρωπίνων δικαιωμάτων και της άποψης ότι κριτήριο του πολιτισμού μιας κοινωνίας είναι και η φροντίδα που παρέχει στα αδύναμα μέλη της, όχι μόνο στα λόγια, ούτε στα κείμενα, αλλά στην πράξη, με σταθερά και μόνιμα μέτρα, με υποδομές και με πολιτικές.

Τέλος, σε κάθε περίπτωση, στηρίζουμε τον αγώνα της Συνομοσπονδίας και στηρίζουμε τον αγώνα του Προέδρου της, κ. Βαρδακαστάνη. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει η κυρία Αλεξοπούλου.

**ΑΝΑΣΤΑΣΙΑ – ΑΙΚΑΤΕΡΙΝΗ ΑΛΕΞΟΠΟΥΛΟΥ**: Κυρία Πρόεδρε, αγαπητοί συνάδελφοι, αγαπητοί καλεσμένοι, φυσικά, η διεθνής δράση της Συνομοσπονδίας είναι άξια θαυμασμού και πρέπει όλοι να συγχαρούμε αυτούς τους συνανθρώπους μας, που δεν αφήνουν τα μεγάλα προβλήματα που αντιμετωπίζουν τα άτομα με αναπηρίες λησμονημένα, αλλά συνεχώς τα αναδεικνύουν, εντός και εκτός Ελλάδος. Γιατί όλοι οι συνάνθρωποί μας που έχουν τη μία ή την άλλη μορφή αναπηρίας πρέπει να έχουν όχι μόνο ίσα δικαιώματα, αλλά και ίσες ευκαιρίες, με όλους τους υπόλοιπους.

Επιτρέψτε μου, με αφορμή τη διεθνή δράση, την άξια συγχαρητηρίων, να καταθέσω μερικές προτάσεις και ιδέες για τη βελτίωση της καθημερινότητας και γενικότερα της ζωής των ανθρώπων αυτών. Έχουμε αναφερθεί και άλλοτε στο πρόβλημα που υπάρχει στις υποδομές για τους συνανθρώπους μας με αναπηρίες.

Συνοψίζω εδώ μερικές προτάσεις μέτρων, που θα μπορούσε άμεσα να εφαρμόσει η Πολιτεία. Για παράδειγμα, να δημιουργηθούν υπηρεσίες εξυπηρέτησης ατόμων με αναπηρία στα αεροδρόμια, στους λιμένες της χώρας, κάτι που σήμερα είναι, πολύ απλά, ανύπαρκτο. Είναι, όμως, αναγκαίο.

Επίσης, να βελτιωθεί η προσβασιμότητα των ατόμων με αναπηρία στους σιδηροδρομικούς σταθμούς της χώρας, καθώς και σε αυτούς των υπεραστικών λεωφορείων, μέσα, έστω, στο πλαίσιο της αναβάθμισής τους, που ήδη πραγματοποιείται.

Να δημιουργηθούν άμεσα υπηρεσίες στοχευμένης μετακίνησης ατόμων με αναπηρία εντός και εκτός αστικού ιστού.

Να υποστηριχθούν παρεμβάσεις αποκατάστασης της προσβασιμότητας κτιρίων, που είναι ανοικτά για το κοινό, κάτι που απαιτεί άλλωστε και ο νέος οικοδομικός κανονισμός.

Τέλος, έχω προτείνει την προώθηση δράσεων σχετικά με τη βελτίωση της προσβασιμότητας αστικών αξόνων σε υποβαθμισμένες περιοχές ή και σε περιοχές που έχουν εμβληματικό χαρακτήρα ή ειδική δυναμική.

Όλα τα παραπάνω αποτελούν, αναμφίβολα, άμεση ανάγκη και είναι σαφές ότι οι προτάσεις αυτές βελτιώνουν σημαντικά τη ζωή αυτών των ανθρώπων, την καθημερινότητά τους και γι' αυτό επιβάλλεται να υλοποιηθούν άμεσα.

Θα θέσω εδώ τώρα ένα παράδειγμα για τους τυφλούς συνανθρώπους μας και πώς θα μπορούσαν να λυθούν τα προβλήματα που αντιμετωπίζουν στις μετακινήσεις τους εντός του αστικού ιστού.

Ξέρουμε, βέβαια, ότι οι συμπολίτες μας αυτοί έχουν ένα σημαντικό πρόβλημα, όταν βρεθούν σε μια περιοχή που τους είναι άγνωστη. Αν κανένας δεν μπορεί να τους εξηγήσει πού βρίσκονται, τότε πώς θα προσανατολιστούν;

Πριν από μερικά χρόνια, Έλληνες ερευνητές δημιούργησαν μια συσκευή για συμπολίτες μας με προβλήματα όρασης, τη συσκευή «smart eyes», δηλαδή «έξυπνα μάτια». Με τον τρόπο αυτό οι μετακινήσεις των τυφλών γίνονται πολύ πιο εύκολες μέσα στην πόλη, χωρίς, μάλιστα, να χάνουν ούτε στιγμή τον προσανατολισμό τους. Να, λοιπόν, ένα παράδειγμα ελληνικής ευρεσιτεχνίας και εφευρετικότητας, που λύνει ένα σημαντικό πρόβλημα των ανθρώπων με δυσκολίες όρασης.

Επίσης, πάνω σε αυτό, επειδή κάνουμε λόγο για διεθνή δράση, πριν από μερικά χρόνια πάλι, επιστήμονες από το Πανεπιστήμιο της Γλασκόβης ετοίμασαν ένα βιονικό μάτι, το οποίο θα μπορούσε να αποκαταστήσει την όραση ανθρώπων. Αυτό θα γινόταν μέσω ενός μικροσκοπικού εμφυτεύματος, στο οποίο ενσωματώθηκε τεχνολογία παρόμοια με εκείνη που χρησιμοποιείται στις ψηφιακές κάμερες. Μια ψηφιακή ελπίδα, λοιπόν, θα λέγαμε.

Γιατί τέτοιου είδους προγράμματα να μην τα προωθούμε και στα δικά μας πανεπιστήμια; Γιατί να μη γίνουν οι Ανώτερες και Ανώτατες Σχολές μας «φυτώρια» ανάδειξης νέων τεχνολογιών για την υποβοήθηση και την επίλυση των προβλημάτων των ΑμεΑ; Πρέπει οπωσδήποτε να δούμε το θέμα της ανάδειξης νέων τεχνολογιών για τα άτομα με αναπηρίες, σε συνδυασμό με την αναβάθμιση της ποιότητας και του επιπέδου των ελληνικών πανεπιστημίων.

Και μιας και μιλάμε για εκπαίδευση, είναι επίσημα αποδεδειγμένο ότι το 80% των ανθρώπων με αναπηρία δεν έχουν πρόσβαση, δυστυχώς, στην εκπαίδευση. Σχεδόν 200.000 άνθρωποι μένουν κλεισμένοι στο σπίτι τους και δεν τους δίνεται η δυνατότητα να πάνε στο σχολείο και να μορφωθούν.

Επί δεκαετίες, όλοι μιλούν για αυτό το πρόβλημα, αλλά το πρόβλημα παραμένει. Κι όμως, σήμερα, η τεχνολογία επιτρέπει την παρακολούθηση εξ αποστάσεως μαθημάτων, όπως άλλωστε και του ανάλογου τύπου εξετάσεις. Αυτά γίνονται σε χώρες του εξωτερικού, αλλά και στην Ελλάδα ακόμα βρισκόμαστε σε φάση θεωρίας. Και ερωτώ: Δεν πρέπει όλα αυτά, που ανέφερα πιο πάνω, για την αναβάθμιση της παιδείας για τα ΑμεΑ, να ωθήσουν τους αρμόδιους, έτσι ώστε επιτέλους να εφαρμοστεί και στη χώρα μας πολιτική εκπαίδευσης φιλική προς αυτούς τους συνανθρώπους μας; Ας προχωρήσουμε από τη θεωρία στην πράξη.

Πάμε τώρα και στα επαγγελματικά θέματα, όπου άνθρωποι με δυνατότητες και ταλέντο είναι αποκλεισμένοι από την αγορά εργασίας λόγω της αναπηρίας τους.

Επαναλαμβάνω μερικές προτάσεις, που είναι και άμεσα εφαρμόσιμα μέτρα. Καταρχάς, να δοθούν κίνητρα σε εργοδότες, που τώρα απλά δεν υπάρχουν, για την απασχόληση ατόμων με αναπηρία. Αυτό είναι ένα πρώτο σημαντικό βήμα, αλλά δεν φτάνει αυτό. Στελέχη επιχειρήσεων θα πρέπει να εκπαιδευθούν κατάλληλα, σε ό,τι αφορά νέες τεχνικές συναλλαγής με άτομα με αναπηρία, δηλαδή να υπάρξει και η απαραίτητη τεχνογνωσία. Επίσης, να γίνουν από πλευράς Πολιτείας δράσεις υποστήριξης ατόμων με αναπηρία για τη δημιουργία νέων επιχειρήσεων. Ούτε αυτό υπάρχει, ουσιαστικά, σήμερα.

Κυρίες και κύριοι, αυτοί οι συνάνθρωποί μας δεν πρέπει να είναι αποκλεισμένοι από τη ζωή, γι' αυτό και σας έθεσα ορισμένες ιδέες και προτάσεις, που αναμφίβολα βελτιώνουν κάποια σημεία των προβλημάτων που αντιμετωπίζουν τα ΑμεΑ. Βεβαίως, ο διάλογος συνεχίζεται. Σας ευχαριστώ πολύ για την προσοχή.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκής Επιτροπή Κοινωνικών Υποθέσεων παρόντες ήταν οι Βουλευτές, κυρίες και κύριοι: Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σαλμάς Μάριος, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Από την Υποεπιτροπή για τα Θέματα των Ατόμων με Αναπηρία παρόντες ήταν οι Βουλευτές, κυρίες και κύριοι: **Σοφία Βούλτεψη, Άννα Καραμανλή, Μαρία – Αλεξάνδρα Κεφάλα, Κωνσταντίνος Κυρανάκης, Γεώργιος Κώτσηρας, Μερόπη Τζούφη, Κωνσταντίνα Γιαννακοπούλου, Λιάνα Κανέλλη, Αναστασία – Αικατερίνη Αλεξοπούλου και Αγγελική Αδαμοπούλου.**

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κυρία Αλεξοπούλου.

Τον λόγο έχει η κυρία Αδαμόπουλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κυρία Πρόεδρε. Καλωσορίζω τον Πρόεδρο της ΕΣΑμεΑ, τον κ. Βαρδακαστάνη. Αρχικά, θα ήθελα να αναφέρω κάποιες παρατηρήσεις της Επιτροπής για τα Δικαιώματα των Ατόμων με Αναπηρία. Η Επιτροπή, κατόπιν συνεδρίασης, η οποία έλαβε χώρα τον Σεπτέμβριο του 2019, εξέφρασε την ιδιαίτερη ανησυχία της, σε ό,τι αφορά πάντα το πλαίσιο στην Ελλάδα, για τον παρατεταμένο χαρακτήρα της ιδρυματοποίησης των παιδιών με αναπηρία. Είναι γεγονός - και έχουν γίνει πολλές έρευνες - ότι οι συνθήκες μέσα στα ιδρύματα, στις λεγόμενες Μονάδες Κοινωνικής Φροντίδας, είναι άθλιες. Θα καταθέσω στα Πρακτικά, μόλις τελειώσω, κυρία Πρόεδρε, πάρα πολύ λεπτομερειακές περιγραφές, σε σχέση με την κακοποίηση, την παραμέληση και την κατάφωρη παραβίαση των δικαιωμάτων τους, που υφίστανται τα παιδιά με αναπηρία μέσα στα ιδρύματα.

Η Επιτροπή έχει κάνει τις εξής συστάσεις: Να μεριμνήσει άμεσα η Ελλάδα για την ταχεία αποϊδρυματοποίηση των παιδιών με αναπηρία και να λάβει αποτελεσματικά μέτρα, ώστε να εγγυηθεί το δικαίωμά τους να δέχονται φροντίδα από τους γονείς τους, την ευρύτερη οικογένεια, την ανάδοχη οικογένεια, τη θετή οικογένεια, να παρέχεται στα παιδιά με αναπηρία ποιοτική έγκαιρη παρέμβαση και άλλες υπηρεσίες υγειονομικής περίθαλψης και εκπαίδευσης, που να είναι εξίσου διαθέσιμες σε όλες τις αστικές και αγροτικές περιοχές, με τη διάθεση επαρκών πόρων και, βεβαίως, να υπάρχει μια στενή διαβούλευση και ενεργός εμπλοκή των παιδιών και των γονιών τους, μέσω των αντιπροσωπευτικών τους οργανώσεων. Επίσης, προτείνει να εναρμονισθεί η Ελλάδα με τις κατευθυντήριες οδηγίες της για το δικαίωμα των ατόμων με αναπηρία, όπως και με τη Σύμβαση του Ο.Η.Ε., η οποία στο άρθρο 12 μιλάει ρητά για την αποϊδρυματοποίηση και την ανεξάρτητη διαβίωση, που αφορά στη νομική ικανότητα των ατόμων με αναπηρία να μπορούν να συναποφασίζουν για το πού και με ποιον θα διαβιούν, με τη συνδρομή, πάντα, ενός υποστηρικτικού μηχανισμού.

Έτσι, λοιπόν, η Επιτροπή καλεί την Ελλάδα να καταργήσει όλους τους νόμους που επιτρέπουν την ακούσια στέρηση της ελευθερίας λόγω αναπηρίας και να τερματίσει ακόμη και τη χρήση αναγκαστικής θεραπείας και καταναγκαστικών μεθόδων.

Παρεμπιπτόντως, θεωρώ ότι η Υποεπιτροπή μας θα μπορούσε - δεν ξέρω αν αυτό είθισται κοινοβουλευτικά - να πραγματοποιήσει κάποιες επισκέψεις σε τέτοια ιδρύματα. Δεν ξέρω αν αυτό έχει γίνει, αλλά θεωρώ ότι και η δική μας η Υποεπιτροπή για τα Θέματα των Ατόμων με Αναπηρία θα πρέπει να αποϊδρυματοποιηθεί, αντίστοιχα, ώστε να δούμε το πρόβλημα επί τόπου.

Το δεύτερο ζήτημα, στο οποίο θέλω να αναφερθώ, είναι η ανησυχία της Επιτροπής για την έλλειψη κάποιας ολοκληρωμένης και σαφούς νομοθεσίας ή στρατηγικής, σε σχέση με την συμπεριληπτική εκπαίδευση, της οποίας ο στόχος είναι να παρέχει ένα σύστημα εκπαίδευσης ίσων ευκαιριών μάθησης για όλους. Δυστυχώς, όπως πολύ σωστά ανέφερε και ο Πρόεδρος, το θέμα της συμπεριληπτικής εκπαίδευσης συνδέεται άρρηκτα και με την έλλειψη μέσων προσβασιμότητας.

Όπως παρατήρησε η Επιτροπή, τα σχολεία και τα πανεπιστήμια δεν διαθέτουν προσβάσιμα και συμπεριληπτικά περιβάλλοντα, όπως κτίρια, εκπαιδευτικό υλικό, υπηρεσίες, εξοπλισμό και εξατομικευμένη στήριξη για τους εκπαιδευμένους με αναπηρία. Καλεί, λοιπόν, την Ελλάδα να εφαρμόσει, συνολικά και συνοπτικά, μια συνεκτική στρατηγική για τη συμπεριληπτική εκπαίδευση στο γενικό εκπαιδευτικό σύστημα.

Θα ήθελα, λοιπόν, να ρωτήσω τον Πρόεδρο, με βάση τη διεθνή του εμπειρία και τη διεθνή δράση της ΕΣΑμεΑ και από τις επαφές που έχει στα διάφορα διεθνή fora, το εξής: Ποιες θεωρείτε ότι θα πρέπει να είναι οι παρεμβάσεις που θα πρέπει να γίνουν εκ μέρους της Πολιτείας και συγκριτικά με τις αντίστοιχες παρεμβάσεις που έχουν γίνει διεθνώς, ώστε να εφαρμοστεί μια πιο αποτελεσματική και πιο ταχεία αποϊδρυματοποίηση των παιδιών με αναπηρία;

Πρόσφατα είδα ότι καταθέσατε κάποιες προτάσεις στο Υπουργείο σε σχέση με το πρόγραμμα «Διαβιώ κατ’ Οίκον», εάν θα θέλατε να μας το περιγράψετε αυτό λίγο πιο αναλυτικά, ένα πρόγραμμα που υποστηρίζει την ανεξάρτητη διαβίωση και την αποφυγή ιδρυματοποίησης. Αφενός, λοιπόν, θα θέλαμε να μας εκθέσετε την εμπειρία σας σε σχέση με τα μέτρα που θα πρέπει να ληφθούν για μια ταχεία αποϊδρυματοποίηση, σύμφωνα με τα διεθνή πρότυπα και τη Σύμβαση του ΟΗΕ, αλλά και σύμφωνα με τις παρατηρήσεις και συστάσεις που έχει κάνει η Επιτροπή και, αφετέρου, εάν θέλετε να μας πείτε για τα έξτρα αίτια που εμποδίζουν μια πιο ολοκληρωμένη στρατηγική, σε σχέση με την εφαρμογή της συμπεριληπτικής εκπαίδευσης στην Ελλάδα, δηλαδή ποιες είναι οι ελλείψεις, οι οποίες καθιστούν αυτό το πρόβλημα ακόμη μεγαλύτερο.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ευχαριστούμε πολύ, κυρία Αδαμόπουλου.

Τον λόγο έχει ο κ. Βαρδακαστάνης.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ))**: Ευχαριστώ πολύ, κυρία Πρόεδρε. Θέλω να ευχαριστήσω τις κυρίες και τον κ. Βουλευτή για την παρέμβαση που έκαναν. Ασφαλώς, ανοίξατε πάρα πολλά θέματα, που κυρίως σχετίζονται με την εσωτερική κατάσταση και όχι τη διεθνή δράση και ευχαριστώ για την ευκαιρία που μου δίνετε, γιατί θα ένιωθα λίγο άβολα να είμαι εδώ, στην Επιτροπή, και να μη μιλήσω γι’ αυτά που συμβαίνουν στη χώρα.

Θέλω να αναφερθώ, πρώτα απ' όλα, σε αυτό που είπε η κυρία Αδαμόπουλου, δηλαδή σε σχέση με τα συμπεράσματα και τις συστάσεις της Επιτροπής του ΟΗΕ, όταν για πρώτη φορά εξέτασε τη χώρα στις 3 και 4 Σεπτεμβρίου του 2019 στη Γενεύη. Ο ομιλών ήταν επικεφαλής της αντιπροσωπείας της ΕΣΑμεΑ εκεί, από κοινού με τους συνεργάτες μου. Πρέπει να σας πω ότι, σε μεγάλο βαθμό, οι παρατηρήσεις μας για το τι συμβαίνει στην Ελλάδα υιοθετήθηκαν από την Επιτροπή, διότι η διαδικασία της εξέτασης της χώρας δεν ήταν μια διαδικασία που έγινε εκείνες τις ημέρες. Ξεκίνησε από τις αρχές του χρόνου, υπεβλήθη για πρώτη φορά Έκθεση της ΕΣΑμεΑ στις 11 Φεβρουαρίου του 2019, μετά, τον Απρίλιο, ετέθησαν τα ερωτήματα προς την ελληνική πλευρά, απαντήθηκαν από την Ελληνική Κυβέρνηση και τέλος Ιουλίου καταθέσαμε την οριστική μας Έκθεση, η οποία λέγεται «Alternative Report», δηλαδή «Εναλλακτική Έκθεση». Όπως είπα, αυτά μπορεί κανείς να τα δει, είναι δημόσια κείμενα. Σε μεγάλο βαθμό, αυτά που διαβάσατε, ως συμπεράσματα και συστάσεις της Επιτροπής, είναι οι προτάσεις που εμείς καταθέσαμε στην Επιτροπή.

Δεν θα πρέπει να μας διαφεύγει - και ασφαλώς εσείς, ως μέλη του Κοινοβουλίου, το έχετε πάντα κατά νου - ότι η Χώρα, δέκα χρόνια μέσα στην κρίση, παρά τις μεγάλες κινητοποιήσεις και προσπάθειες του Ελληνικού Αναπηρικού Κινήματος, είναι προφανές ότι, αντί να καλύψει τα ελλείμματά της, τα διεύρυνε στις πολιτικές για τα άτομα με αναπηρία, με χρόνιες παθήσεις και τις οικογένειές τους. Και είναι απολύτως προφανές ότι η χώρα έχει ανάγκη ενός συγκεκριμένου σχεδίου, όπως ανέφερα νωρίτερα, σε όλους τους τομείς της πολιτικής.

Τον Ιούλιο, μετά τις εκλογές, καταθέσαμε στην Κυβέρνηση - και, κυρία Πρόεδρε, θα το στείλω πάλι σε εσάς, για να μοιραστεί σε όλα τα μέλη και των δύο Επιτροπών - ένα ολοκληρωμένο σχέδιο θεσμικών μεταρρυθμίσεων και τομεακών πολιτικών, σε όλο το εύρος της κυβερνητικής πολιτικής, ζητώντας και απαιτώντας να υπάρξει, όπως είπα, ένα Εθνικό Πρόγραμμα Δράσης στον τομέα των δημόσιων πολιτικών για τα άτομα με αναπηρία ή με χρόνιες παθήσεις και τις οικογένειές τους.

Η χώρα έχει ανάγκη από θεσμικές μεταρρυθμίσεις, που έχουν να κάνουν - και αυτά μπορεί να είναι και θέματα προς συζήτηση, κυρία Πρόεδρε - με το δικαίωμα ψήφου, διότι υπάρχουν Έλληνες που στερούνται το δικαίωμα ψήφου, εκουσίως ή ακουσίως.

Υπάρχουν ζητήματα που πρέπει να συζητηθούν σε σχέση με τη δικαιοπρακτική ικανότητα. Αναφέρθηκε το άρθρο 12 της Σύμβασης.

Υπάρχουν ζητήματα που πρέπει να συζητηθούν ασφαλώς για μια νέα πολιτική απασχόλησης και εργασίας για τα άτομα με αναπηρία, όχι μόνο στον δημόσιο τομέα, αλλά και στον ιδιωτικό τομέα και σε όλους τους τομείς, προεξαρχούσης ίσως της κοινωνικής επιχειρηματικότητας και της κοινωνικής αλληλέγγυας οικονομίας.

Υπάρχουν ζητήματα στον τομέα της υγείας, βεβαίως, και στον τομέα της παιδείας. Και θέλω να κάνω μια παρατήρηση. Ασφαλώς, εδώ και χρόνια, ακούγεται ότι 200.000 παιδιά με αναπηρία είναι εκτός εκπαιδευτικού συστήματος. Η σωστή προσέγγιση είναι ότι ο μεγάλος αριθμός των μαθητών με αναπηρία βρίσκονται χωρίς υποστήριξη στη Γενική Εκπαίδευση. Η ανάλυση των στοιχείων του «my school», της περιόδου 2017-2018, μας έδειξε, στο «Παρατηρητήριο Θεμάτων των Ατόμων με Αναπηρία», ότι σχεδόν 91.000 μαθητές με αναπηρία και χρόνιες παθήσεις βρίσκονται στη Γενική Εκπαίδευση χωρίς υποστήριξη. Συνεπώς, εάν προσθέσουμε και αυτούς που είναι στην Ειδική Εκπαίδευση κ.λπ., έχουμε έναν πολύ μεγάλο αριθμό που είναι στην εκπαιδευτική διαδικασία, αλλά δεν είναι όπως θα έπρεπε.

Η χώρα έχει ανάγκη μια συνολική - επαναλαμβάνουμε - μεταρρύθμιση στην εκπαίδευση. Δεν είναι μόνο η προσβασιμότητα, είναι και τα εκπαιδευτικά μέσα, είτε είναι τα προγράμματα, είτε είναι η στήριξη στη Γενική Εκπαίδευση κ.λπ.. Είναι πολλά και έχουμε καταθέσει συγκεκριμένη πρόταση στην Υπουργό Παιδείας, όπως έχουμε καταθέσει συγκεκριμένη πρόταση στον Υπουργό Υποδομών και Μεταφορών για τα ζητήματα των μεταφορών.

Πρέπει να πω ότι σε σχέση με το Αεροδρόμιο «ΕΛΕΥΘΕΡΙΟΣ ΒΕΝΙΖΕΛΟΣ» των Αθηνών έχουμε μια εξαιρετική συνεργασία. Πριν ένα μήνα πραγματοποιήθηκε και ειδικό σεμινάριο, που έκανε η ΕΣΑμεΑ, εκπαιδεύοντας στελέχη του Αεροδρομίου και Εταιρειών Επίγειας Εξυπηρέτησης, για την εξυπηρέτηση των επιβατών με αναπηρία και αυτό πρέπει να γίνει σε όλα τα αεροδρόμια της χώρας.

Υπάρχουν σοβαρά προβλήματα προσβασιμότητας, όπως αναφέρθηκαν, στους σταθμούς, στα τρένα, όπως και στα υπεραστικά λεωφορεία, το ίδιο και στα πλοία, κυρίως στα παλαιότερα πλοία.

Θέλω να επισημάνω στα θέματα της αποϊδρυματοποίησης τα εξής: Αγγίξατε ένα πολύ σημαντικό ζήτημα. Η αποϊδρυματοποίηση είναι ένα βασικό στοιχείο για τη διαβίωση στην Κοινότητα και είναι βασικό στοιχείο, γιατί η αποϊδρυματοποίηση δεν είναι μια μηχανιστική διαδικασία. Άνθρωποι που ζουν για χρόνια στα ιδρύματα πρέπει να αντιμετωπιστούν με μεγάλη προσοχή, να καταρτιστούν, να δημιουργηθούν δομές. Δεν μπορεί να κλείσουμε τα ιδρύματα και να στείλουμε τους ανθρώπους στους δρόμους. Πρέπει να δημιουργηθούν δομές στην Κοινότητα, που θα υποδεχθούν αυτά τα άτομα. Ταυτοχρόνως, όμως, πρέπει να διακόψουμε και το αίτημα για ιδρυματοποίηση. Επίσης, πρέπει να ξέρετε ότι μια άλλη μορφή ιδρυματοποίησης είναι όταν τα άτομα είναι κλεισμένα στα σπίτια τους.

Η πρότασή μας για το «Διαβιώ κατ’ Οίκον», για παράδειγμα, έχει την έννοια ότι άτομα που είχαν αναπηρία ή απέκτησαν μια αναπηρία λόγω ασθενείας ή λόγω ατυχήματος και πρέπει να κάνουν μια επιδιόρθωση στα σπίτια τους, να μπορούν να το κάνουν με τη στήριξη του Κράτους. Έχουμε πάρα πολλά αιτήματα από συναδέλφους με κινητική αναπηρία από όλη τη χώρα, που έχουν ανάγκη, γιατί απέκτησαν μια αναπηρία αργότερα στη ζωή τους, να βάλουν ένα μικρό ασανσέρ στο σπίτι τους, να κάνουν παρεμβάσεις, είτε στους χώρους υγιεινής, είτε αλλού, για να κάνουν τους χώρους διαμονής τους πιο προσβάσιμους. Σκεφτήκαμε ότι, όπως υπάρχει το «Εξοικονομώ κατ’ Οίκον», μπορεί να υπάρξει και το «Διαβιώ κατ’ Οίκον», δηλαδή να βοηθήσει τους ανθρώπους να ζήσουν πιο άνετα, πιο ποιοτικά στα σπίτια τους. Γιατί, καμιά φορά, αν όχι πολλές φορές, η δημιουργία κυρίως κινητικής αναπηρίας κάνει το σπίτι ένα είδος φυλακής για τους ανθρώπους.

Θέλω να πω κάτι για τους τυφλούς, επειδή η κυρία Αλεξοπούλου αναφέρθηκε στο «smart eyes». Όταν με είχαν ρωτήσει πριν χρόνια για αυτό το πρόγραμμα, έπαιξα λίγο με τις λέξεις. Είπα ότι στην Ελλάδα δεν χρειαζόμαστε «smart eyes», χρειαζόμαστε «smart minds». Βέβαια, δεν μας λείπουν τα έξυπνα μυαλά, αλλά το πώς θα τα χρησιμοποιούμε, γιατί νομίζω τα έχουμε.

Όταν μιλάμε για την ανεξάρτητη διαβίωση των τυφλών, επειδή προέρχομαι από αυτήν την αναπηρία, οφείλω να απαντήσω με απόλυτη ακρίβεια. Υπάρχουν τρεις τρόποι για τη μετακίνηση με ασφάλεια και με ανεξαρτησία ενός ανθρώπου που έχει πρόβλημα όρασης. Ο πρώτος είναι με συνοδό. Ο δεύτερος, που είναι πολύ σημαντικός, είναι με εκπαίδευση να χρησιμοποιεί το λευκό μπαστούνι και με εκπαίδευση σε δεξιότητες καθημερινής διαβίωσης, διότι δεν είναι μόνο η κίνηση, είναι και η διαβίωση. Ο τρίτος είναι με την παροχή του σκύλου-οδηγού. Αυτοί είναι οι τρεις τρόποι που χρησιμοποιούνται σε όλο τον κόσμο. Η χώρα μας είναι ελλειμματική και στον δεύτερο και στον τρίτο. Ο πρώτος αντιμετωπίζεται κατά το δοκούν και όπως μπορεί ο καθένας. Συνεπώς, αυτό που έχουμε ανάγκη είναι να υπάρξουν εκπαιδευτές κινητικότητας. Όταν ένας άνθρωπος έχει πρόβλημα όρασης, να εκπαιδεύεται αμέσως και σε δεξιότητες καθημερινής διαβίωσης και το Ελληνικό Κέντρο Σκύλων-Οδηγών να ενισχυθεί, έτσι ώστε να μπορεί να διαθέτει πιο πολλούς σκύλους-οδηγούς στους τυφλούς της χώρας, όπως γίνεται σε αναπτυγμένες χώρες.

Το συμπέρασμά μας είναι ότι θα πρέπει η χώρα μας να συντάξει, να εφαρμόσει και να χρηματοδοτήσει, φυσικά, κινητοποιώντας όλους τους πόρους που έχει διαθέσιμους, ένα ενιαίο, συνεκτικό, αξιολογήσιμο, με σαφέστατη στοχοθεσία πρόγραμμα, για τη συμμετοχή των ατόμων με αναπηρία στην κοινωνική, οικονομική και πολιτική ζωή της χώρας.

Νομίζω ότι η Επιτροπή σας, κυρία Πρόεδρε, κυρίες και κύριοι Βουλευτές, έχει να συμβάλει σημαντικά σε αυτόν τον τομέα. Απέφυγα να αναφερθώ σε επιμέρους ζητήματα, γιατί αναφέρθηκαν σε αυτά, έτσι κι αλλιώς, συνάδελφοί μου, όταν συζητήθηκαν το ασφαλιστικό νομοσχέδιο, το σχέδιο του Υπουργείου Υγείας και άλλων Υπουργείων, σχέδια νόμων, στα οποία μας καλούν σχεδόν όλες οι Διαρκείς Επιτροπές του Κοινοβουλίου. Δεν αναφέρθηκα σε αυτά.

Ένα άλλο θέμα, που θέλω να θέσω, είναι ότι έχουμε απευθυνθεί και στην ηγεσία του Υπουργείου Υγείας και του ΕΟΔΥ, που σχετίζεται με τον κορωναϊό. Υπάρχουν εργαζόμενοι με χρόνιες παθήσεις, που είναι στην πρώτη γραμμή, όπως γιατροί, νοσηλευτικό προσωπικό, άτομα που δουλεύουν σε ΚΕΠ, δηλαδή που έχουν σχέση με κοινό. Αυτό θα έπρεπε να αντιμετωπιστεί από την Κυβέρνηση και τους κοινωνικούς εταίρους, όταν πρόκειται για τον ιδιωτικό τομέα, ώστε να διευκολυνθούν. Διότι η λύση της αναρρωτικής άδειας δεν είναι λύση. Κάποια στιγμή θα τελειώσει η αναρρωτική άδεια, θα πρέπει να διευκολυνθούν ή να πάνε σε άλλες υπηρεσίες ή να τους δοθεί η ευκαιρία να μείνουν σπίτι τους. Διότι, εάν ένας που δεν εργάζεται, με βάση τον Υπουργό Υγείας και τον κ. Τσιόδρα, θα πρέπει να μείνει σπίτι του, αυτός που εργάζεται πώς θα πάει σπίτι του, από μόνος του; Θα ήταν χρήσιμη και η δική σας παρέμβαση, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κατανοητό και, κάτω από τις έκτακτες συνθήκες, απολύτως λογικό.

Θα ήθελα να ρωτήσω το εξής, πριν κλείσουμε: Μιλήσατε για την ανάγκη κατάρτισης αυτού του Εθνικού Προγράμματος Δράσης. Κύριε Πρόεδρε, με δεδομένο ότι η ΕΣΑμεΑ είναι εταίρος του Κράτους, δηλαδή λαμβάνεται πάντα υπόψη η γνώμη της και έχει έντονη δράση και συμμετοχή στα της Πολιτείας, πώς θα δημιουργηθεί αυτό το Εθνικό Σχέδιο Δράσης; Πώς το βλέπετε; Με κάποια Διακομματική Επιτροπή, η οποία θα είναι στο Υπουργείο, σε κάποιο από τα Υπουργεία του ενδιαφέροντός σας; Με το να το ετοιμάσετε εσείς και να εγκριθεί; Για να μπει μπροστά αυτό, πώς θα μπορούσε να γίνει;

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Ευχαριστώ, κυρία Πρόεδρε, για να το διευκρινίσουμε και αυτό, για να μη μείνει κάτι μετέωρο.

Ήδη η Κυβέρνηση έχει δεσμευτεί να καταρτίσει αυτό το Εθνικό Σχέδιο Δράσης. Και αυτό προέκυψε μετά τη συνάντηση που είχαμε με τον κ. Πρωθυπουργό και τον κ. Γεραπετρίτη στις 21 Αυγούστου. Απ’ ό,τι γνωρίζουμε, διότι είμαστε σε επικοινωνία, η ομάδα του κ. Γεραπετρίτη πραγματοποιεί τη σχετική έρευνα σε όλα τα Υπουργεία και έχει κατατεθεί. Νομίζω ότι ενημέρωσε και την Ολομέλεια της Βουλής, απαντώντας σε σχετική επερώτηση, ο κ. Γεραπετρίτης και έδωσε και το σχετικό χρονοδιάγραμμα.

Εξήγησα ότι, αμέσως μετά τις εκλογές του Ιουλίου και πριν συζητηθούν οι Προγραμματικές Δηλώσεις της Κυβέρνησης, εμείς καταθέσαμε στον Πρωθυπουργό και στους Αρχηγούς των Κοινοβουλευτικών Κομμάτων αναλυτική πρόταση για το πώς βλέπουμε το Εθνικό Πρόγραμμα Δράσης. Μετά την ανακοίνωση των συμπερασμάτων - συστάσεων της Επιτροπής του ΟΗΕ, μετά την εξαίρεση της χώρας, που έγινε αρχές Σεπτέμβρη, επικαιροποιήσαμε την πρότασή μας και την καταθέσαμε εκ νέου.

Στις 3 Δεκεμβρίου πραγματοποιήθηκε συνάντηση ολοήμερη στην ΕΣΑμεΑ, με θέμα την «Εθνική Ημέρα Ατόμων με Αναπηρία», με την παρουσία εκπροσώπων από 11 Υπουργεία, τον κ. Γεραπετρίτη, ως Εθνικό Συντονιστή, με απόφαση του Πρωθυπουργού, για την υλοποίηση της Σύμβασης στη χώρα, αλλά και με παρουσία εκπροσώπων από άλλα 10 Υπουργεία (Υφυπουργοί, Υπουργοί και Γενικοί Γραμματείς). Απάντησαν σε συγκεκριμένες ερωτήσεις για το πώς σχεδιάζουν να αντιμετωπίσουν και να υλοποιήσουν τις συστάσεις του ΟΗΕ. Εμείς παρακολουθούμε, παρεμβαίνουμε, επιμένουμε ότι θα πρέπει να τηρηθεί το χρονοδιάγραμμα και μέχρι το φθινόπωρο όχι απλά να έχουμε το σχέδιο δράσης, αλλά να έχουμε και τη νομοθεσία, που θα ιδρύει την Εθνική Αρχή Προσβασιμότητας και θα αντιμετωπίζει προβλήματα υλοποίησης ενός τέτοιου σχεδίου δράσης, σε όλο το εύρος του κυβερνητικού έργου και του Κράτους.

Πρέπει, επίσης, να επισημάνω ότι ένα εθνικό σχέδιο δράσης δεν μπορεί παρά να έχει και συγκεκριμένη χρηματοδότηση. Επεσήμανα ότι μπορούν να χρησιμοποιηθούν πόροι από το υφιστάμενο ΕΣΠΑ, από το νέο ΕΣΠΑ που σχεδιάζεται αυτήν την περίοδο και μέχρι το 2021 θα έχουν ολοκληρωθεί, όχι μόνο το εταιρικό σύμφωνο μεταξύ Ελλάδος και Ε.Ε., αλλά και τα επιχειρησιακά προγράμματα και άλλου είδους χρηματοδοτήσεις, κρατικές κ.λπ.. Ο Πρωθυπουργός, έτσι και αλλιώς, είχε ανακοινώσει την ίδρυση ενός «Ειδικού Ταμείου» για τη στήριξη των ατόμων με αναπηρία.

Νομίζουμε ότι η χώρα πρέπει να αξιοποιήσει τις δυνατότητες που έχει στο επίπεδο το οικονομικό, αλλά επισημαίνω ότι υπάρχουν πάρα πολλές αλλαγές που μπορούν να γίνουν, που έχουν καθαρά θεσμικό χαρακτήρα και μπορούν να προχωρήσουν αμέσως. Μπορεί να μπει, όχι μόνο στο επίπεδο του νομικού πολιτισμού, που, για να είμαστε ειλικρινείς, στο επίπεδο νομικού πολιτισμού, Συντάγματος, κεντρικής νομοθεσίας, βρισκόμαστε σε υψηλό επίπεδο, αλλά και στο επίπεδο της εφαρμογής αυτών που έχουμε θεσπίσει, σε νόμους (επιχειρησιακούς, εφαρμοστικούς), που θα βελτιώνουν την καθημερινότητα της ζωής των ατόμων με αναπηρία και χρόνιες παθήσεις και των οικογενειών τους, έτσι ώστε τα δικαιώματα να γίνουν χειροπιαστά και ασκήσιμα. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πάρα πολύ. Άρα, λοιπόν, παρακολουθούμε την κατάρτιση αυτού του εθνικού σχεδίου. Είμαστε σε επικοινωνία. Εσείς είστε πάντα ευπρόσδεκτος εδώ, στις Επιτροπές μας. Ξέρετε ότι πάντοτε συνεδριάζουμε με εκπρόσωπό σας. Συμβάλουμε όσο μπορούμε και εμείς και πιέζουμε προς κάθε κατεύθυνση.

Θέλω, σε αυτό το σημείο, κύριε Πρόεδρε, να σας ευχαριστήσω και για τη σημερινή παρουσία σας.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κυρία Πρόεδρε, μπορώ να κάνω μια πρόταση;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Βεβαίως, μπορείτε να κάνετε μια πρόταση.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Έλεγα ότι θα είχε πολύ ενδιαφέρον να οργανώσετε μια συνεδρίαση, όπου θα κληθεί ο Υπουργός Επικρατείας, κ. Γεραπετρίτης, και είμαι κι εγώ στη διάθεσή σας, έτσι ώστε να συζητήσουμε και να ενημερωθεί αναλυτικά και η Επιτροπή, αλλά και οι Έλληνες πολίτες, μέσω της Τηλεόρασης της Βουλής, ακριβώς γι' αυτόν τον σχεδιασμό, που πρέπει να έχουμε υπόψη μας, όσον αφορά τη μεγαλύτερη μειονότητα της ελληνικής κοινωνίας, το 15% του πληθυσμού.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ναι, είναι προφανές. Έτσι κι αλλιώς, το έχουμε συζητήσει. Το έχω συζητήσει και εγώ με τον κ. Γεραπετρίτη. Ήθελε λίγο να προχωρήσουν τα πράγματα, για να έχει να πει και στην Επιτροπή μας κάτι πιο προχωρημένο.

Πριν κλείσουμε, έχει ζητήσει τον λόγο η κυρία Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, καλησπέρα. Λυπάμαι που δεν ήμουν εδώ, αλλά είδα την εισήγησή σας, γιατί ήμουν ομιλήτρια στην Ολομέλεια.

Ήθελα να σας ρωτήσω κάτι πολύ συγκεκριμένο, το οποίο έχει να κάνει και με την επικαιρότητα των ημερών. Ξέρω - γιατί μας είχατε παρουσιάσει στην Επιτροπή - τη συμμετοχή της ΕΣΑμεΑ σε πρόγραμμα διερεύνησης και υποστήριξης της αναπηρίας σε προσφυγικούς πληθυσμούς. Θα είχατε την καλοσύνη να μου πείτε πού βρίσκεται, εάν εξελίσσεται αυτό το πρόγραμμα, εάν υπάρχουν κάποια στοιχεία; Μια βασική ερώτηση είναι αυτή.

Υπάρχει και μια δεύτερη, η οποία μπορεί να περιμένει, σχετικά με συμμετοχή της ΕΣΑμεΑ σε προγράμματα που είχαν να κάνουν με τη διασύνδεση των Πανεπιστημίων και τη διαμόρφωση ειδικών υπηρεσιών για τα άτομα με αναπηρία, αλλά αυτό μπορούμε να το συζητήσουμε μια δεύτερη φορά. Θα ήθελα μια απάντηση στο πρώτο ερώτημα, όσον αφορά στο τι γίνεται με αυτό το πρόγραμμα. Ευχαριστώ.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Ευχαριστώ πολύ, κυρία Τζούφη, πρώτα απ’ όλα, για την ερώτηση, γιατί δεν αναφέρθηκα σε ειδικούς τομείς δράσης της ΕΣΑμεΑ, διότι θα έπρεπε να πάρω πάρα πολύ από τον χρόνο της Επιτροπής.

Η δράση της ΕΣΑμεΑ για την υπόθεση των προσφύγων και μεταναστών με αναπηρία είναι σημαντική και σε εθνικό και σε ευρωπαϊκό και σε διεθνές επίπεδο. Το θέμα το έχουμε θέσει και στο επίπεδο του ΟΗΕ και στο επίπεδο της Ε.Ε.. Ήταν η πρώτη εκδήλωση, που έγινε στις Βρυξέλλες, για θέματα προσφύγων με αναπηρία, που οργανώθηκε από την Ευρωπαϊκή Οικονομική και Κοινωνική Επιτροπή, της οποίας ο ομιλών είναι μέλος, με σχετική επίσκεψη που έγινε στις αρχές του 2016 από ειδική ομάδα της ΕΟΚΕ στη Μυτιλήνη.

Επίσης, υλοποιήσαμε, με μια μικρή χρηματοδότηση, για αρκετό καιρό, ένα συγκεκριμένο έργο από την Ύπατη Αρμοστεία, η οποία χρηματοδότηση ολοκληρώθηκε και δεν επαναλήφθηκε. Συνεχίζουμε, με δικά μας μέσα, όποιος αναφέρεται σε εμάς, να τον στηρίζουμε. Θεωρούμε ότι οι πρόσφυγες με αναπηρία πρέπει να τύχουν μιας ειδικής φροντίδας και στήριξης.

Πρέπει να έχουμε υπόψη μας ότι δεν είναι μόνο το ευρύτερο Διεθνές Δίκαιο για τα θέματα των προσφύγων, είναι και το άρθρο 11 της Σύμβασης, που αναφέρεται σε αυτά τα θέματα και πρέπει να το τηρούμε. Είμαστε σε συνεργασία με την Παγκόσμια Οργάνωση των Ατόμων με Αναπηρία (IDA) και την UNICEF στη Νέα Υόρκη. Είχαμε προγραμματίσει στις 14, 15 και 16 Μαΐου - αλλά είμαστε υποχρεωμένοι να το αναβάλλουμε τώρα - ένα ειδικό workshop στην Αθήνα, για τα θέματα των παιδιών που είναι πρόσφυγες με αναπηρία, όπως είπα, σε συνεργασία με την UNICEF. Και συνεχίζουμε σε όλα τα επίπεδα να πράττουμε ό,τι δυνάμεθα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Πρόεδρε, σας ευχαριστούμε πάρα πολύ. Είμαστε στην διάθεσή σας πάντα και ελπίζουμε να είστε και εσείς στη δική μας.

Κυρίες και κύριοι συνάδελφοι, αφού ευχαριστήσουμε τον Πρόεδρο της ΕΣΑμεΑ, τον κ. Βαρδακαστάνη, για τη σημερινή παρουσία του στις Επιτροπές μας, να σας χαιρετίσουμε.

Στο σημείο αυτό, η Προεδρεύουσα των Επιτροπών έκανε τη γ’ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές, κυρίες και κύριοι: Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σαλμάς Μάριος, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Από την Υποεπιτροπή για τα Θέματα των Ατόμων με Αναπηρία παρόντες ήταν οι Βουλευτές, κυρίες και κύριοι: **Σοφία Βούλτεψη, Κωνσταντίνος Κυρανάκης, Γεώργιος Κώτσηρας, Μερόπη Τζούφη, Αναστασία – Αικατερίνη Αλεξοπούλου και Αγγελική Αδαμοπούλου.**

Τέλος και περί ώρα 15.15΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**

**ΠΡΟΕΔΡΟΣ ΤΗΣ ΥΠΟΕΠΙΤΡΟΠΗΣ ΓΙΑ ΤΑ ΘΕΜΑΤΑ ΤΩΝ ΑΤΟΜΩΝ ΜΕ ΑΝΑΠΗΡΙΑ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**